Na temelju članka 15. stavka 2. Zakona o javnoj nabavi (NN 120/16, 114/22 i 48/26) i članka 29. stavka 2. točke 3. Statuta Osnovne škole Odra, Đačka 5, Zagreb, Školski odbor na ___ sjednici održanoj __________2026. godine donio je
PRAVILNIK
O PROVEDBI POSTUPAKA JEDNOSTAVNE NABAVE  
U OSNOVNOJ ŠKOLI ODRA

I. OPĆE ODREDBE
Članak 1.
Pravilnikom o provedbi postupaka jednostavne nabave (u daljnjem tekstu: Pravilnik) uređuje se postupak jednostavne nabave roba, usluga i radova čija je procijenjena vrijednost manja od 50.000,00 eura bez PDV-a za robu i usluge, odnosno manja od 100.000,00 eura bez PDV-a za radove u svrhu poštivanja načela javne nabave te zakonitog, namjenskog i svrhovitog trošenja proračunskih sredstava.
Na postupke jednostavne nabave ne primjenjuju se odredbe Zakona o javnoj nabavi koje uređuju postupke javne nabave, osim odredaba koje se prema Zakonu primjenjuju i na jednostavnu nabavu, osobito odredaba o načelima javne nabave, sprječavanju sukoba interesa, planiranju nabave, registru ugovora, objavi općeg akta i provedbi postupaka jednostavne nabave putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).
U slučaju promjene zakonskih pragova za primjenu Zakona o javnoj nabavi, na postupke jednostavne nabave izravno će se primijeniti važeći zakonski pragovi.
Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini.
II. PRAVILA POSTUPANJA
Članak 2.
Prilikom provedbe postupaka jednostavne nabave propisanih ovim Pravilnikom u odnosu na sve gospodarske subjekte poštovat će se načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom da se određenim gospodarskim subjektima neopravdano da prednost ili ih se stavi u nepovoljan položaj.
Prilikom određivanja predmeta nabave, Naručitelj je dužan postupati pažnjom dobrog gospodarstvenika.
Vrijednost nabave ne smije se dijeliti s namjerom izbjegavanja primjene Zakona ili postupaka jednostavne nabave propisanih ovim Pravilnikom.
Članak 3.
Komunikacija i svaka druga razmjena informacija između Naručitelja i gospodarskih subjekata obavlja se putem EOJN RH- modul Jednostavna nabava i/ili elektroničkom poštom.
Iznimno, kada primjena elektroničke komunikacije nije moguća, komunikacija se može obaviti sredstvima komunikacije koja nisu elektronička.


III. POKRETANJE POSTUPKA JEDNOSTAVNE NABAVE
Članak 4.
Naručitelj je obvezan za svaku kalendarsku godinu donijeti plan nabave najkasnije u roku od 30 dana od dana donošenja financijskog plana.
Plan nabave donosi se za predmete nabave čija je procijenjena vrijednost jednaka ili veća od 5.000,00 eura bez PDV-a.
Plan nabave i njegove kasnije promjene naručitelj je obvezan objaviti u EOJN RH u roku od 8 dana od dana donošenja.
Naručitelj je obvezan ažurno voditi registar ugovora o javnoj nabavi i okvirnih sporazuma u EOJN RH te ga redovito ažurirati.
Predmeti nabave čija je procijenjena vrijednost jednaka ili veća od 5.000,00 eura bez PDV-a unose se u plan nabave i registar ugovora.
Članak 5.
Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni. 
Opis predmeta nabave ne smije pogodovati određenom gospodarskom subjektu.
Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
Procijenjena vrijednost nabave mora biti određena u trenutku pokretanja postupka jednostavne nabave. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a) uključujući sve opcije i moguća obnavljanja ugovora.

IV. PROVEDBA POSTUPKA NABAVE

Članak 6.
Nabava radova, roba i usluga procijenjene vrijednosti do iznosa od 5.000,00 eura provodi se prikupljanjem najmanje jedne ponude gospodarskog subjekta. Upit za dostavu ponude može se poslati elektroničkom poštom. 
Odabranom ponuditelju izdaje se narudžbenica ili se sklapa ugovor.  
Ponuda čija cijena prelazi procijenjenu vrijednost nabave propisanu ovim stavkom odbit će se kao neprihvatljiva.
Narudžbenica se popunjava odnosno ugovor se potpisuje u najmanje dva (2) primjerka od kojih jedan pripada dobavljaču odnosno izvršitelju usluga, a jedan se odlaže uz račun izdan na temelju narudžbenice.
Narudžbenicu odnosno ugovor potpisuje ravnatelj.
Članak 7.
Postupke jednostavne nabave procijenjene vrijednosti jednake ili veće od 5.000,00 eura, a manje ili jednake od 25.000,00 eura za robe i usluge, odnosno 45.000,00 eura za radove provodi se putem modula jednostavne nabave u EOJN, slanjem Poziva za dostavu ponuda prema najmanje tri (3) gospodarska subjekta i/ili javnom objavom.
Kod provedbe postupka bez obvezne javne objave, Naručitelj će pozvati najmanje tri (3) gospodarska subjekta, ako na tržištu postoji dovoljan broj gospodarskih subjekata koji mogu izvršiti predmet nabave.
Iznimno, Naručitelj će pozvati manji broj gospodarskih subjekata uz obrazloženje razloga u dokumentaciji postupka.
Ponuda čija cijena prelazi iznose najvećih procijenjenih vrijednosti nabave propisanih ovim stavkom odbit će se kao neprihvatljiva, osim ako je postupak proveden javnom objavom u modulu jednostavne nabave.
Članak 8.
Za nabavu robe i usluga čija je procijenjena vrijednost veća od 25.000,00 eura bez PDV-a te za nabavu radova čija je procijenjena vrijednost veća od 45.000,00 eura bez PDV-a, Naručitelj je obvezan provesti postupak jednostavne nabave putem javne objave u modulu jednostavne nabave u EOJN RH.
Javna objava mora sadržavati podatke potrebne zainteresiranim gospodarskim subjektima za izradu i dostavu ponude, osobito opis predmeta nabave, procijenjenu vrijednost ako se objavljuje, kriterij za odabir, rok za dostavu ponuda, uvjete izvršenja i druge bitne zahtjeve.
Ponuda čija je cijena jednaka ili veća od pragova jednostavne nabave propisanih Zakonom odbit će se kao neprihvatljiva.
Članak 9.
Ravnatelj imenuje Povjerenstvo za pripremu i provedbu jednostavne nabave. 
Povjerenstvo za pripremu i provedbu postupka jednostavne nabave:
· priprema postupak jednostavne nabave, izrađuje Poziv za dostavu ponuda kroz modul jednostavne nabave u EOJN, dogovara uvjete vezane uz predmet nabave – potreban sadržaj dokumentacije, tehničke specifikacije, izrađuje ponudbeni troškovnik i ostale dokumente uz predmetnu nabavu
· otvara, pregledava i ocjenjuje ponude
· rangira sukladno kriteriju za odabir ponuda
· daje prijedlog za odabir najpovoljnije ponude 
Članak 10.
Iznimno Naručitelj nije obvezan provesti postupak jednostavne nabave sukladno članku 7. ovog Pravilnika već isti provodi slanjem zahtjeva za dostavu ponuda prema manje od tri (3) gospodarska subjekta putem modula jednostavne nabave u EOJN RH:
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
· ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt i to:
· ako je predmet nabave stvaranje ili stjecanje jedinstvenog umjetničkog djela ili umjetničke izvedbe
· ako iz tehničkih razloga predmet nabave može isporučiti samo određeni gospodarski subjekt
· ako je to nužno radi zaštite isključivih prava, uključujući prava intelektualnog vlasništva
· ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
Razlozi za primjenu iznimke iz stavka 1. ovoga članka navode se i obrazlažu u objavi u modulu jednostavne nabave u EOJN RH.
Primjena iznimke ne smije imati za cilj izbjegavanje javne objave, ograničavanje tržišnog natjecanja ili pogodovanje određenom gospodarskom subjektu.
Članak 11.
Način dostave ponude određuje se u Pozivu za dostavu ponuda. 
Poziv za dostavu ponuda obvezno sadrži: podatke o Naručitelju (naziv, sjedište, OIB, osoba ili služba zadužena za kontakt), evidencijski broj nabave, vrstu postupka, procijenjenu vrijednost nabave, opis, količinu i tehničke specifikacije predmeta nabave (troškovnik), rok za dostavu ponude, mjesto i rok izvršenja te kriterij za odabir. 
Poziv za dostavu ponuda može sadržavati i druge podatke koji se odnose na osnove isključenja, uvjete sposobnosti gospodarskog subjekta, jamstva i ostale odredbe (obilazak lokacije, posebni uvjeti izvršenja, odredbe koje se odnose na zajednicu ponuditelja, podugovaratelje i oslanjanje na sposobnost drugih subjekata, navod o primjeni trgovačkih običaja (uzanci), norme osiguranja kvalitete ili upravljanja okolišem i drugo). 
U postupcima jednostavne nabave, poziv za dostavu ponuda šalje se istodobno svim gospodarskim subjektima.
Članak 12.
Rok za dostavu ponuda iznosi u pravilu najmanje (pet) 5 dana od dana slanja Poziva za dostavu ponuda.
U opravdanim slučajevima (iznimna žurnost i dr.) može se odrediti i kraći rok za dostavu ponuda ako je kraći rok objektivno dovoljan za dostavu ponuda.
Rok za dostavu ponuda može se produljiti ako je to potrebno radi izmjene dokumentacije, davanja dodatnih pojašnjenja ili osiguranja jednakog tretmana gospodarskih subjekata.

Članak 13.
Ponude se dostavljaju Naručitelju putem elektroničke pošte naznačene u Pozivu za dostavu ponuda ili putem modula jednostavne nabave u EOJN.
Otvaranje ponuda nije javno. 
Ponude zaprimljene nakon roka za dostavu ponuda neće se razmatrati.
Članak 14.
Gospodarski subjekti mogu zatražiti pojašnjenje poziva na dostavu ponuda ili dokumentacije postupka u roku i na način određen pozivom u modulu jednostavne nabave u EOJN RH.
Naručitelj je dužan odgovoriti na pravodobno zaprimljene zahtjeve za pojašnjenjem, ako je odgovor potreban za izradu ponude.
Ako Naručitelj tijekom roka za dostavu ponuda izmijeni poziv na dostavu ponuda ili dokumentaciju postupka, izmjena se mora učiniti dostupnom svim gospodarskim subjektima na isti način na koji je dostupan poziv na dostavu ponuda ili dokumentacija postupka.

V. PREGLED, OCJENA I ODABIR PONUDA

Članak 15.
Povjerenstvo za pripremu i provedbu postupka jednostavne nabave pregledava i ocjenjuje ponude zaprimljene u roku na temelju uvjeta i zahtjeva navedenih u Pozivu za dostavu ponuda. 
Ponude se uspoređuju na temelju cijene ponuda bez poreza na dodanu vrijednost.
Ako se postupak jednostavne nabave provodi putem modula jednostavne nabave, o otvaranju ponuda sastavlja se zapisnik koji generira EOJN RH. 
Zapisnik o pregledu i ocjeni ponuda sadrži najmanje analitički prikaz zaprimljenih ponuda sukladno uvjetima i zahtjevima iz poziva za dostavu ponuda i rangiranje valjanih ponuda prema kriteriju za odabir.
Članak 16.
Naručitelj na osnovi rezultata pregleda i ocjene ponuda te kriterija za odabir ponude izrađuje odluku o odabiru ili odluku o poništenju postupka. 
Odluka o odabiru dostavlja se ponuditeljima elektroničkom poštom ili putem Modula jednostavne nabave.
Odluka o odabiru sadrži: podatke o javnom naručitelju, predmet nabave, procijenjenu vrijednost nabave, naziv ponuditelja čija je ponuda odabrana, razloge odabira te, u postupcima jednostavne nabave čija je procijenjena vrijednost veća od 15.000,00 eura, uputu o pravu na podnošenje prigovora.
Odabranom ponuditelju izdat će se narudžbenica ili će se s njim sklopiti ugovor o nabavi. 
U postupcima jednostavne nabave čija je procijenjena vrijednost veća od 15.000,00 eura, ne može se sklopiti ugovor o nabavi, odnosno izdati narudžbenica do isteka roka za podnošenje prigovora, osim ako je u postupku nabave zaprimljena samo jedna ponuda koja je ujedno i odabrana.
Članak 17.
Naručitelj će poništiti postupak jednostavne nabave ako: 
· postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije 
· postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate prije 
· nije pristigla nijedna ponuda 
· nema nijednog sposobnog ponuditelja 
· je cijena svih ponuda jednaka ili veća od pragova jednostavne nabave 
· nakon isključenja ponuditelja ili odbijanja ponuda ne preostane nijedna valjana ponuda 
· je cijena najpovoljnije ponude veća od procijenjene vrijednosti nabave, a naručitelj nema osigurana  dostatna sredstva 
· ako je to potrebno radi zaštite javnog interesa.
Članak 18.
Kao kriterij za odabir ponude može se postaviti samo cijena ili ekonomski najpovoljnija ponuda. 
Ako se pored cijene koriste drugi kriteriji za odabir ponude, oni ne smiju biti diskriminirajući, moraju biti povezani s predmetom nabave te moraju omogućiti učinkovito nadmetanje sposobnih gospodarskih subjekata.
Kriteriji za odabir ekonomski najpovoljnije ponude, koje naručitelj može odabrati u postupku jednostavne nabave, su: cijena, omjer cijene i kvalitete ili trošak i kvaliteta.
Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.	
Članak 19.
Odabranom ponuditelju izdaje se narudžbenica ili se sklapa ugovor.  
Narudžbenicu odnosno ugovor potpisuje ravnatelj.
Narudžbenica ili ugovor osobito sadržava podatke o Naručitelju, gospodarskom subjektu, predmetu nabave, količini ili opsegu, cijeni, roku i mjestu isporuke ili izvršenja, roku plaćanja i drugim bitnim uvjetima nabave.
Ugovor se u pravilu sklapa kada je predmet nabave složeniji, kada se obveze izvršavaju kroz dulje razdoblje, kada je potrebno urediti jamstva, odgovornost, rokove, penale, zaštitu podataka ili druga posebna pitanja.
Ugovori i okvirni sporazumi mogu se sklapati i razmjenjivati elektroničkim putem te potpisivati kvalificiranim elektroničkim potpisom sukladno posebnim propisima.

VI. PRIGOVOR 
Članak 20.
U postupku jednostavne nabave čija je procijenjena vrijednost veća od 15.000,00 eura bez PDV-a ponuditelj koji je pretrpio ili bi mogao pretrpjeti štetu od navodnog kršenja subjektivnih prava ima pravo podnijeti prigovor ravnatelju kao odgovornoj osobi Naručitelja, u roku od 5 dana od dana objave ili slanja odluke o odabiru.
Podnošenje prigovora odgađa sklapanje ugovora ili izdavanje narudžbenice. 
Prigovor se podnosi isključivo u pisanom obliku, putem modula jednostavne nabave u EOJN RH.
Prigovor mora sadržavati najmanje:
· podatke o podnositelju prigovora, 
· oznaku postupka jednostavne nabave (evidencijski broj nabave ili broj objave u EOJN RH), 
· opis radnje ili odluke Naručitelja na koju se prigovor odnosi, 
· kratko obrazloženje činjenica i navoda na kojima se prigovor temelji i potpis ovlaštene osobe podnositelja prigovora.
Ako prigovor sadržava kakav nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će putem modula jednostavne nabave u EOJN RH pozvati podnositelja prigovora da u roku od 3 dana otkloni nedostatak, uz upozorenje na pravne posljedice ako to u određenom roku ne učini.
Članak 21.
Ravnatelj odlučuje o prigovoru u roku od osam (8) dana od dana zaprimanja urednog prigovora.
U postupku odlučivanja o prigovoru ravnatelj može:
· obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora
· odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti
· odbiti prigovor kao neosnovan
· usvojiti prigovor te poništiti odluku o odabiru najpovoljnije ponude, nakon čega će se provesti ponovni postupak pregleda i ocjene ponuda i donijeti nova odluka.
Odluka o prigovoru dostavlja se podnositelju prigovora putem modula jednostavne nabave u EOJN RH.
Protiv odluke ravnatelja donesene povodom prigovora žalba nije dopuštena. 
Podnositelju prigovora ne pripada pravo na naknadu troškova u povodu izjavljenog prigovora.
VII. SUKOB INTERESA
Članak 22.
Naručitelj će propisati prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Na sprječavanje, prepoznavanje i uklanjanje sukoba interesa primjenjuju se odredbe članaka 76. – 83. Zakona o javnoj nabavi.
Članak 23.
Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
· ako  predstavnik  Naručitelja  istodobno  obavlja  upravljačke  poslove  u gospodarskom subjektu
· ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu tog gospodarskog subjekta s više od 0,5 %.
Predstavnikom Naručitelja u smislu ovoga članka smatra se:
· ravnatelj
· član Školskog odbora
· član Povjerenstva za pripremu i provedbu postupka jednostavne nabave
· druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave
· osobe iz podstavka 1., 2. i 3. ovoga stavka kod pružatelja usluga nabave koji  djeluju u ime Naručitelja.
Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.
Nepristranost i neovisnost u postupku jednostavne nabave podrazumijeva to da niti jedan pojedinac koji sudjeluje u postupku jednostavne nabave ne smije doći u priliku da bi mogao, iz bilo kojeg razloga, dati prednost određenoj ponudi ili određenom gospodarskom subjektu i da ponuda svakog gospodarskog subjekta mora biti podvrgnuta jednakim uvjetima i kriterijima u postupku odabira.
Članak 24.
Odredba članka 23. ovoga Pravilnika primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao te posvojitelje i posvojenike (u daljnjem tekstu: povezane osobe) predstavnika Naručitelja iz članka 23. stavka 2. ovoga Pravilnika.
Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu članka 23. ovoga Pravilnika.
Članak 25.
Iznimno od odredbi članaka 23. i 24. ovoga Pravilnika, sukob interesa ne postoji ako predstavnik Naručitelja iz članka 23. stavka  2. ovoga Pravilnika ili s njim povezane osobe članka 24. ovoga Pravilnika obavlja upravljačke poslove u gospodarskom subjektu po položaju, odnosno kao službeni predstavnik nekog naručitelja, a ne kao privatna osoba.
Članak 26.
Predstavnici Naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
Naručitelj je obvezan na temelju izjava svojih predstavnika:
· na svojim mrežnim stranicama objaviti popis gospodarskih subjekata s kojima je predstavnik Naručitelja iz članka 23. stavka 2.  ovoga Pravilnika ili s njime povezane osobe u sukobu interesa ili obavijest da takvi subjekti ne postoje te ga ažurirati bez odgađanja ako nastupe promjene.
· [bookmark: _GoBack]u dokumentaciji o nabavi za pojedini postupak jednostavne nabave navesti popis gospodarskih subjekata s kojima je predstavnik Naručitelja iz članka 23. stavka 2. ovoga Pravilnika u sukobu interesa ili navesti da takvi subjekti ne postoje.
Članak 27.
Predstavnik Naručitelja koji sudjeluje u pripremi i provedbi postupka jednostavne nabave obvezan je prije početka rada na postupku, provjeriti postoje li okolnosti koje bi mogle predstavljati sukob interesa.
Predstavnik Naručitelja obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupaka jednostavne nabave te o tome obavijestiti ravnatelja. 
Ravnatelj je dužan osigurati da predstavnik Naručitelja prestane sa svim aktivnostima u postupku jednostavne nabave te odrediti drugu osobu koja će preuzeti daljnju provedbu postupka. 

VIII. PRIJELAZNE I ZAVRŠNE ODREDBE
Članak 28.
Ovaj Pravilnik, kao i sve njegove izmjene i dopune, objavit će se na mrežnim stranicama Naručitelja i u EOJN RH.
Ovaj Pravilnik stupa na snagu danom objave na oglasnoj ploči Naručitelja.
Postupci jednostavne nabave započeti prije stupanja na snagu ovoga Pravilnika dovršit će se prema odredbama Pravilnika o provedbi postupaka jednostavne nabave KLASA:  011-05/23-02/1, URBROJ:251-176-23-2 od  16. ožujka 2023.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave KLASA:  011-05/23-02/1, URBROJ:251-176-23-2 od  16. ožujka 2023.

Ovaj Pravilnik  se donosi ________________, objavit će se na oglasnoj ploči Naručitelja i na web stranici Škole istoga dana. 

	Predsjednica Školskog odbora
	
	Ravnatelj

	Višnja Dianežević
	
	Vatroslav Gabrić, prof.

	
	
	





